Szürte is fogadta a Feltámadási Menet Szárnyaskeresztjét

A szürtei hívek 2008. április 21-én, a kisszelmenci csonkakapu közelében fekvő római katolikus templomban fogadták a Feltámadási Menet Szárnyaskeresztjét. A Felvidékről érkező dobóruszkai zarándokok Lakatos László polgármester vezetésével érkeztek Kisszelmencre. A szárnyaskeresztet Mikulyák László szürtei plébános vette át, majd a Himnusz eléneklése után, indult a menet a felújítás alatt álló szürtei templomba.

Az érkező zarándokokat harangszó fogadta, majd a délutáni órákban ünnepi szentmisén vettek részt a hívek, akik közösen imádkoztak a kárpátaljai magyarokért, és minden magyarért, akik szerte az egész világon élnek.

Másnap délután mindegy harmincan gyűltünk össze a Szent Kereszt Felmagasztalása templomban, közösen imádkoztuk el a Szentlélek litániát, és Molnár János ungvári plébános atya áldásával indultunk a következő állomáshelyre, Beregszászba.

Mikulyák László plébános: „Mária országát, Mária gyermekeit, bennünket magyarokat, nem a nagy ideák, nem az izmusok, nem a jól megszerkezstett propagandák tartanak össze, hanem a Feltámadt Jézus dicsőséges keresztje, amely most végigvonul az egész Kárpát-medencén, és egyesít bennünket magyaroknak. És ennek a nagy összefogásnak, a Feltámadási Menetnek nincsen szüksége sem európai uniós útlevélre, sem schengeni vízumra, mert a szeretetnek és az összetartozásnak nem lehet határokat szabni.”

[image: image4.jpg]



Tóth István, nyugdíjas, a kereszt átvevője: „Nagy öröm és megtiszteltetés számomra, hogy átvehettem, és vihettem ezt a keresztet. Egy szürtei idős embernek fontos érzés az, hogy valamiképpen ő is része a nagy magyarság zarándoklatának, amely összekapcsol mindnyájunkat.”

Palkó Éva szürtei lakos: „Sajnálattal tapasztaljuk az Anyaország morális válságát, és ezért mi, kárpátaljai magyarok engesztelésül imádkozunk anyaországi testvéreinkért, és ajánljuk őket a Csíksomlyói Szűzanya oltalmába. Ebben hasonulunk Szent Istvánhoz királyunkhoz, aki országa sorsát és boldogulását is Máriára bízta.”

